Noordwes-vloede eis 7Vloede in Noordwes 2012 Foto: Greg Marinovich / Storytaxi Sewe mense het in Noordwes verdrink nadat swaar reën oorstromings in die gebied veroorsaak het. “Ons betoon ons medelye aan die families van die persone wat in die Dr Ruth Segomotsi Mompati-distrik gesterf het,” het Thandi Modise, premier van Noordwes, Saterdag in ‘n verklaring gesê. Altesaam 97 mense is beseer toe hul modderhuise ineengestort het. Dié inwoners sal vir noodbehuising oorweeg word. Maatskaplike werkers doen behoeftebepalings om vas te stel watter persone vir noodtoelaes kwalifiseer. Lesiba Kgwele, woordvoerder van Modise, het gesê meer as 700 families is die afgelope paar dae deur vloede geraak. “Komberse, kospakkies en tente word deur die nooddienssentrum uitgereik,” het Kgwele gesê. Vier brûe is weggespoel en Bona Bona, Morokweng en Pomfret was Vrydag ontoeganklik weens oorstromings. Die Suid-Afrikaanse Weerdiens het ‘n 60% kans vir reën oor die grootste gedeelte van Noordwes vir die naweek voorspel. Die reën sal na verwagting teen Dinsdag opklaar.